นายกรัฐมนตรี กล่าวเนื่องในวันแพทย์ ประจำปี 2564 ขอบคุณแพทย์และบุคลาการทางการแพทย์ด่านหน้าทำงานเสียสละ อดทน สู้กับโรคโควิด-19
พลเอก ประยุทธ์ จันทร์โอชา นายกรัฐมนตรี กล่าวสุนทรพจน์ เนื่องในโอกาสวันแพทย์ ประจำปี 2564 วันที่ 27 พฤศจิกายน ส่งความรัก ความปรารถนา ไปยังแพทย์และบุคลากรทางการแพทย์ทั่วประเทศทุกคน ขอขอบคุณที่เป็นกำลังสำคัญในการดูแลสุขภาพคนไทยและพัฒนาระบบสาธารณสุขไทยให้เจริญก้าวหน้า รัฐบาลห่วงใยและให้ความสำคัญกับสุขภาพและสาธารณสุขของประชาชน โดยมีนโยบายวางรากฐานระบบหลักประกันสุขภาพ การกระจายบุคลากรและทรัพยากรให้เหมะสมกับท้องถิ่นและครอบคลุมทั่วประเทศ เพื่อให้ประชาชนทุกระดับเข้าถึงการรักษาและบริการทางการแพทย์ที่มีประสิทธิภาพและเท่าเทียม นอกจากนี้ รัฐบาลมุ่งมั่นส่งเสริมพัฒนาขีดความสามารถการวิจัย วิทยาศาสตร์การแพทย์และสาธารณสุขให้บุคลากรมีความสามารถและมีเครื่องมือทางการแพทย์ที่ทันสมัยทัดเทียมนานาประเทศ เพื่อสนับสนุนสร้างโอกาสให้ประเทศไทยสามารถเป็นศูนย์กลางทางการแพทย์และการสาธารณสุขระดับภูมิภาคและระดับโลก ขณะที่ไทยมีระบบการแพทย์และสาธารณสุขที่เข้มแข็ง มีแพทย์และบุคลากรทางการแพทย์ที่มีความสามารถเป็นเลิศและเป็นที่ยอมรับในวงการแพทย์ระดับสากล สร้างความไว้วางใจให้แก่ชาวต่างชาตินานาประเทศเดินทางเข้ารับบริการทางการแพทย์ในประเทศไทย สามารถสร้างรายได้ให้แก่ประเทศและเป็นส่วนสำคัญในการขับเคลื่อนเศรษฐกิจไทยนายกรัฐมนตรี ยังกล่าวด้วยว่า จากสถานการณ์การแพร่ระบาดของโรควิด-19 ในช่วงระยะเวลา 2 ปี ส่งผลให้แพทย์และบุคลากรทางการแพทย์ต้องปฏิบัติหน้าที่อย่างหนัก เพื่อปกป้องดูแลและรักษาชีวิตของประชาชนทุกคนให้ปลอดภัย อีกทั้งยังต้องเผชิญกับความเสี่ยงในการติดเชื้อ แพทย์และบุคลากรทางการแพทย์จึงเป็นเจ้าหน้าที่ด่านหน้าที่ปฏิบัติหน้าที่ด้วยความเสียสละ อดทน และอุทิศตนต่อสังคมและส่วนรวม จนทำให้สถานการณ์การแพร่ระบาดทุเลาลง  ประชาชนสามารถกลับมาประกอบอาชีพและดำเนินชีวิตอย่างปกติได้อีกครั้ง พร้อมส่งกำลังให้แพทย์และบุคลากรทางการแพทย์ร่วมกันเป็นพลังสำคัญในการขับเคลื่อนสังคมและระบบสาธารณสุขไทยให้มีความเข็มแข็งสืบไป